M̀bəmbə dzwé a lod abuí ákúmá, mvam yalod mvɔ́d ai mɔní. 2Ǹkúkúmá ai ǹzózóé bə́ nə́ ekôga dzyá: Ǹtondôbə énye a ngákom bɔ́ bə́sə bə́bɛ̄. 3M̀fəfə́g mod ó nə nâ ó yénə́ ámalá á zaag ó sɔ̄bɔ́, akúd mod láwūban ai dɔ́, á ngabúdan ai akúd díé. 4Mân mə́ édzɔdi nyɔ́l mə́ nə wɔ̌ŋ Ńtondôbə ai akúmá, ai olugú ai ayǎb enyiŋ. 5Biyoá ai məlám bí nə̄ á zēn mod miǹkɔ́d, é mod ǎ kaman ai enyiŋ dzíé a yəan byá sâla. 6Yə́gə́lə̄ mɔ́ngɔ́ mim̀bəmbə mə́fúlú á mə̄tádí mə́ ényiŋ, a yi mɔ́ baala a kələ kwí âyǒm díé[1]. 7M̀bələ akúmá a dzoe m̀búbúá, mod ekolá a nə olɔ̌ ényɔ́ ā və́ kolé nyé. 8Ényɔ́ ā myás ǹkɔ́d, a kə kwé ámalá, amú ngul mətóm dzīē yayi man. 9Mod mvam a yi yén mvɔ̌m, amú a kaban bidí byé ai m̀búbúá. 10Tsídígan m̀kpə́lə bod; bitɔm bí man, mədzó ai ebyandí bí kwi súg. 11Ényɔ́ a diŋ é mod ǹnə́m ó nə̄ ḿfūbán, a bələ́ fə m̀bəmbə ǹkɔ́bɔ ânyu, a yi bɔ mvóé ǹkúkúmá. 12Mís mə́ Ńtondôbə mákāla m̀faŋ ńyəmán, a kúli bibúg bí mod mətóm ósāma.